एक अच्छी शुरुआत मिलने के बाद मुकेश ने फिर पीछे मुड़कर नहीं देखा – सफ़लता की सीढ़ियाँ चढ़ते गये, चढ़ते गये. जिस आकाशवाणी ने उन्हें कभी रिजेक्ट किया था, वही आकाशवाणी प्रतिदिन उनके सैकड़ों गाने बजाकर अपने को धन्य मानती है. ऐसी कौन सी विधा है जिसे मुकेश ने अपना मधुर स्वर न दिया हो! लोकप्रिय गानों की शृंखला जो “दिल जलता है” से आरंभ हुई थी, “कभी-कभी मेरे दिल में खयाल आता है” पर उनकी असामयिक मृत्यु के कारण समाप्त हुई. भारत का ऐसा कौन बालक, युवा या वृद्ध होगा जिसने मुकेश के गाने न गुनगुनाए हों! दिल जलता है, तू कहे अगर जीवन भर मैं गीत सुनाता जाऊँ, आवारा हूँ, आसमान का तारा हूँ, दम भर जो उधर मुँह फेरे, मेरा जूता है जापानी, सबकुछ सीखा हमने न सीखी होशियारी, मैं आशिक हूँ बहारों का, बड़े अरमान से रखा है बलम तेरी कसम, महलों ने छीन लिया बचपन का प्यार मेरा, सुहाना सफ़र और ये मौसम हसीं, छलिया मेरा नाम, डम डम डिगा डिगा, ये मेरा दीवानापन है, होठों पे सच्चाई रहती है, बोल राधा बोल, सजन रे झूठ मत बोलो, सावन का महीना पवन करे शोर, कभी-कभी मेरे दिल में खयाल आता है, एक दिन बिक जाएगा माटी के मोल………..अपने ३५ साल के कैरियर में मुकेश ने हजारों कर्णप्रिय और लोकप्रिय गाने गाए जो आज भी उतने ही ताज़े लगते हैं जितने पहली बार फ़िज़ा में बजने पर लगे थे. मुकेश ने हर तरह के गीत गाए हैं – हँसी, रोमांस, देशभक्ति, खुशी और गम. जो भी गाया पूर्णता और परिपक्वता से. संगीत निर्देशक के निर्देश पर भी वे रुकते नहीं थे. रियाज़ से सन्तुष्ट होने पर ही रिकार्डिंग की सहमति देते थे. मेरा नाम जोकर का कालजयी गीत, जाने कहाँ गए वो दिन, उन्होंने सत्रह दिनों के अभ्यास के बाद रिकार्ड कराया था. पाश्चात्य और शास्त्रीय संगीत क अद्भुत संगम है इस गीत में. मुकेश की मधुर आवाज़ में उभरते दर्द ने इसे सर्वकालिक महान गीत बना दिया है.